
De viktigste personene i Mormors arv

Eikegården

Alva Saga Nygaard – Selja og Olais datter, 18 år

Live Nygaard – Olais datter, 22 år

Selja Saga Nygaard

Olai Nygaard

Olav og Halvor – Selja og Olais tvilling-sønner – 19 år

 

Brastad herregård

Sverre Backe, Seljas bror

Elsa Backe

Anders Marelius – sønn

Elisabeth – datter, 16 år

Caroline – datter, 14 år

 

Øvrige

Leonard – husmannssønn, 20 år

Belinda – 18 år gammel husmannsdatter på stedet hvor Unas gamle stue lå i Sandsvær. Bor sammen med faren

Frithjof Hansen – godt voksen enkemann i Sandsvær, nylig trolovet med Belinda

Anna og Thomas med barna Alfred, Eva Johanne, David og Iselin på Smedstua

Amalie, Seljas venninne, på prestegården. Gift, med tre barn

Peder og Kristine på Kristinelund, med barna Tor Gabriel og Lill-Amalie

Peter fra Li gård ved Fiskumvannet


Slik sluttet forrige bok

Alva så et søkk som fremdeles lå helt i mørke, og beveget seg innover i hulen. Hun kikket opp mot taket, som buet seg i en hvelving omtrent en armlengde over hodet hennes, noen steder litt mer. Var det noen som hadde laget denne hulen, kanskje var det en gammel gruve? Eller var det naturen selv? Hun visste ikke, men hellet mot det første. Slike gamle gruver kunne være rasfarlige. Skjedde det noe med henne her inne, ville hun aldri bli funnet. Hjertet slo så hardt at hun hørte gjenlydene av hjerteslagene i ørene, og hun visste ikke hva hun kunne forvente seg. Kunne hulen eller gruven rase sammen? De forsiktige skrittene sammen med pusten laget en svak lyd, og det rislet av vann. Alt var fuktig der inne, rått og kaldt.

Alva ble plutselig grepet av en trang til å gå ut igjen i det befriende kveldslyset, men tvang seg til å fortsette innover. Hulen var forunderlig stor! Hun tok noen nølende steg til, usikker på hvor dypt inn i fjellet hun burde gå. Tenk om åpningen lukket seg! Det var mange historier som fortalte om folk som hadde blitt lukket inne i fjellet. Hun stivnet til da hun hørte en lyd som minnet om en lav latter. – Er det noen her? utbrøt hun åndeløst, men følte seg deretter dum som sa noe slikt. Selvsagt var det ingen her inne! Det måtte i tilfelle være huldra og trollfolket hennes, og de skulle man ikke rope på!

Noen få steg senere så Alva at den temmelig smale hulegangen videt seg ut til et litt større rom. Jo, det måtte være en nedlagt gruve. En hemmelig en, antakelig. Kanskje hadde noen funnet sølv eller kobber her inne? Gull?

Hun svelget og kikket seg rundt. Holdt fakkelen opp og prøvde å finne ut om hulen endte her. Plutselig stanset hun opp. Var det en seng der borte? Nei, det var en nisje i veggen, som så ut som en sengebenk. Hjertet slo raskere i brystet – Lå det noen på steinbenken?

Alva gikk noen steg nærmere og lot fakkelen lyse opp i mørket. Hun sperret opp øynene, tok seg til brystet med den frie hånden og gispet høyt og forskrekket da hun innså det umulige. Leppene formet ordet av seg selv mens øynene fyltes av tårer.

– Mormor!


Kapittel 1

– Mormor! utbrøt Alva igjen og skyndte seg bort til der mormoren Una lå på steinbenken. Hun trodde ikke sine egne øyne, for det var umulig. Men samtidig kunne det ikke være noen andre. Både ansiktet, kroppen og håret var helt likt mormorens. Hun tok enda et skritt nærmere, både andektig og skremt, og da fakkelen lyste opp mormorens ansikt, så Alva noe annet også, samtidig som hun hørte en lav lyd. Hun kikket ned til venstre, i skyggen inn mot veggen, og trodde hjertet skulle stanse i brystet. Der, like utenfor den opplyste sirkelen som fakkelen kastet inne i hulen, lå den sølvhvite ulven. Hun hadde kikket etter den utenfor hulen, men det var altså her den var.

– Åh, gispet Alva og tok seg til brystet. Ulven lå helt stille og så på henne, men hvis den ville, kunne den kaste seg over henne og nå henne med bare et byks. Og hun ville ikke klare å verge seg, hadde ikke noe annet enn fakkelen. Dersom den falt i bakken, ville hun være alene i mørket med en ulv som både kunne lukte og se henne godt. I tillegg ville hun være svakt opplyst av den skinnende smykkesteinen på brystet, så hun ville være et enkelt mål. Hun svelget og rygget tilbake et steg, men ville ikke løpe fordi hun hadde lært at man aldri skulle snu ryggen til et rovdyr. Denne ulven hadde heller aldri gjort henne noe …

Alva trakk et skjelvende åndedrag og håpet ulven ikke ville angripe henne. Hun ville gå bort til mormoren, knele ned og hvile hodet mot brystet hennes og gråte ut sitt savn, og glede seg over å se henne igjen, selv om hun var død. For Alva innså umiddelbart at det bare var mormorens kropp som lå der, sjelen hennes var ikke lenger der. Hvordan den gamle og syke mormoren hadde klart å komme seg helt hit, var ubegripelig. Men det var allikevel sant. Alva tok et steg mot mormoren, men plutselig ble synet hennes sløret, som om fakkelen var i ferd med å gå ut. Hun hikstet til, skremt ved tanken på å bli stående i mørket, men da hun så på fakkelen, brant den like klart som tidligere. Allikevel var det som om hulen ble mindre og veggene krøp nærmere og innhyllet henne i et dust mørke. Hun kunne ikke lenger se mormoren.

Alva gispet og knuget fakkelen med begge hender, som om den kunne beskytte henne mot alt, men synet ble ikke klarere, snarere tvert imot. Mørket blandet seg med tåke eller en slags damp, og brått tenkte Alva at det kunne være den slags giftig luft som folk som arbeidet i gruver fortalte om. En slik damp som kom som en usynlig ånd og lot dem se vrangforestillinger, og som umerkelig tok livet av alle på sin vei. Det skremte henne enda mer og styrket samtidig tanken om at hun mest sannsynlig befant seg i en eldgammel og for lengst nedlagt gruve, og at hun kunne ha funnet en av luftesjaktene som etter hvert hadde blitt skjult under et sildrende vannfall. Raste gruven over henne nå, ville antakelig ingen engang vite hvor de skulle lete etter henne, siden gruven sikkert var hemmelig. Kongen i København hadde rett på alle edle metaller som ble funnet i Norge, men hun visste at flere hadde forsøkt å holde slike funn for seg selv helt siden sølvet ble oppdaget på Konningsberg noen få år før moren ble født, men alle ble straffet for slikt når det kom for en dag. Kanskje de som hadde drevet denne gruven, hadde lykkes med å holde den hemmelig i det minste en god stund, for den var ganske stor. Nå var den ikke en gruve, men en grav. Mormorens grav, og kanskje snart hennes egen.

Alva strammet musklene og ville ut fra hulen, noe alle med fornuften i behold for lengst ville ha gjort, men nå var det som om kroppen nektet å adlyde henne. Kanskje var det for sent fordi hun allerede var svekket av den giftige dampen? Da tåken ble tettere, så tett at hun ikke kunne se noe som helst og det begynte å føles tungt å trekke pusten, hørte Alva plutselig lyden av fallende dråper. Hun visste ikke hvorfor, men plutselig klarte hun å bevege seg, og føttene gikk av seg selv i retning av det dryppende vannet. Hun gikk i blinde omhyllet av det blå skinnet, og mistet fornemmelsen av både tid og retning. Gikk hun mot utgangen eller videre innover i grotten? Hun var ikke helt sikker. Litt etter litt lettet tåken, det ble lettere å puste og en klar kilde midt i en større sal i berget åpenbarte seg. Det var nesten så hun forventet å se store og glitrende sølv-stuffer henge fra taket, de vakre og spesielle figurene av rent trådsølv som var så sjeldne i verden og karakteristiske for gruvene i Konningsberg. Men det ville vært et eventyr eller et synsbedrag, så hun ristet på hodet og forsøkte å klarne tankene i håp om å finne veien ut igjen nå som hun kunne se rundt seg.

Alva blunket og så rett frem, men da gispet hun igjen, denne gangen av overraskelse og en begynnende, jublende glede. Det satt to mennesker ved den klare kilden, to hun hadde sett tidligere, og den ene elsket så inderlig høyt – mormoren!

I Sandsvær

Belinda stirret hjelpeløst og bedende på Leonard, som ikke så ut til å vite hva han skulle tro eller svare. Men så ristet han på hodet og utbrøt:

– Ta deg med meg? Nei, det prøvde jo Alva på tidligere, og jeg var saktens der sammen med dere, og det gikk ikke så bra. Lensmannens knekter kom og hentet deg etter beskjed fra både faren din og forloveden din. Han nikket mot huset hun nettopp hadde kommet løpende ut fra. – Eller er det ektemannen din nå, siden det er her du er?

Belinda følte gråten i halsen, og klumpen holdt på å kvele henne. – Jeg er ikke gift. Og jeg ville ikke tilbake forrige gang heller. Jeg må bort. Hun så bedende på ham.  – Snille Leonard, jeg mener det!

Leonard så fremdeles vantro på henne.

– Men … Han så mot gården. – Bor du her nå? Det må vel bety at du har giftet deg allerede?

– Nei, men jeg skal gifte meg. De vil at jeg skal gifte meg, og jeg trodde jeg skulle klare det, men jeg gjør ikke det. Jeg vil ikke gifte meg med gamle Frithjof.

– Nå forstår jeg ikke, svarte Leonard nølende.

– Jeg … jeg er med barn, glapp det ut av Belinda, temmelig usammenhengende. – Men det er ikke gamle Frithjof som er faren. Jeg flyttet bare inn fordi … Hun knep leppene sammen og så på ham med tåreblanke øyne. – Jeg trodde jeg gjorde det beste for den lille, men jeg kan ikke bli værende her. Jeg kan ikke gifte meg.

– Hva? Leonard stirret rundt seg, som om han lette etter noen som kunne gi ham svaret eller en annen løsning. – Er du med barn? Men du sa jo at du ikke var gift, hvordan …

– Man trenger ikke være gift for å lage et barn, fnyste Belinda før hun tok seg kraftig sammen. – Jeg er med barn, men det er ikke Frithjof som er faren, gjentok hun, sakte denne gangen, umulig å misforstå.

Leonard åpnet munnen, men sa ingenting. Han stirret på henne, og Belinda stirret tilbake. – Men du vet jo ikke engang hvor jeg skal! utbrøt han etter en stund, som om dette ble for mange opplysninger på kort tid.

– Så ta meg med dit, presset Belinda. – Hvor som helst. Alle steder vil være bedre enn her. Jeg kan arbeide med hva som helst, jeg kan … Hun slo tafatt og desperat ut med hendene. – Vær så snill, tagg hun bønnfallende og var i ferd med å sette seg ned på kne da Leonard stønnet lavt, lukket øynene og sa:

– Ja vel, så kan du bli med meg. Men dette kommer nok både du og jeg til å angre på!

Ovenfor Finnemarka

– Mormor, sa Alva, kjærlig og mykt denne gangen. Det var kroppen hennes hun hadde sett ligge på steinbenken, hun var overhodet ikke i tvil om det, men samtidig var mormoren på et forunderlig vis her, kanskje ikke lenger i live, men levende. – Og morfar, hilste hun. Mormoren kjente hun igjen umiddelbart, og mannen, som hun nå visste måtte være morfaren, var den mannen hun hadde sett ved flere anledninger – både på ballet og ved tjernet i skogen. Det var han som liknet på onkel Sverre, og som selvsagt var faren hans og dermed hennes morfar. Hun forsto det nå, det som Selja hadde mistenkt og fortalt henne tidligere på Brastad. En mann hun aldri hadde sett som eldre, men alltid slik han så ut nå.

Alva svelget klumpen som presset på i halsen, for hun ville ikke gråte. Dette var et altfor fint øyeblikk til å skulle gråte over, i så fall var det kun gledestårer hun ville felle. Hun smilte mot dem. De satt der ved kilden, begge to, men de var en tanke gjennomskinnelige, som om alt var i en drøm. Hun visste jo at de begge var borte, morfaren for lenge siden, men like fullt satt de der så levende fremfor henne.

Alva svelget igjen, ble rørt og fikk tårer i øyene fordi de var sammen. Så unge de så ut! Hun visste ikke nøyaktig hvor gamle, men kanskje som foreldene hennes var nå? Fremdeles unge, men også voksne. Og de så lykkelige ut.

Alva holdt tilbake et gisp da hun så at ulven hadde blitt med og nå lå like ved dem. Hvordan hadde den klart å komme seg dit uten at hun hadde hørt den eller lagt merke til den? Var den av denne verden, og var den … farlig? Hun ble stående der i villrede og nøle, til tross for at hun helst ville springe frem og kaste seg i mormorens armer. Alva var i ferd med å åpne munnen til tross for at hun ikke visste hva hun skulle si, da både mormoren og morfaren strakte hendene ut mot henne og smilte. Da først gikk Alva frem og satte seg på den ledige plassen mellom dem. Hun sa ingenting og omfavnet dem ikke, og heller ikke de henne. Det var som om det fantes et usynlig hinder mellom dem. Men brått kjente hun hendene deres gripe hennes. Et iskaldt støt bølget gjennom kroppen før det ble varmt som ild og fikk henne til å gispe høyt. Nå ble de lett gjennomskinnelige skikkelsene klarere og mer håndfaste, og like etterpå lente mormoren seg frem og omfavnet henne.

– Alva, sa mormoren, og Alva visste ikke om stemmen lød der i hulen eller om den kom inne fra hodet hennes, for den var merkelig tidløs. – Så inderlig godt å se deg igjen.

– Mormor, hvisket Alva til svar med skjelvende røst. – Jeg har savnet deg så mye.

– Og jeg deg, smilte mormoren så øynene forsvant i smilerynkene som dannet seg. – Selv om jeg også har fulgt med på deg. Hun nikket mot mannen ved siden av Alva. – Møt Halvor, morfaren din. Eller, hils på ham igjen, bør jeg vel si, siden dere har truffet hverandre ved flere anledninger.

Alva smilte til morfaren og omfavnet ham også. Morfaren døde lenge før hun ble født, men på forunderlig vis var det som om hun kjente ham både gjennom det hun hadde hørt moren og mormoren fortelle om ham, og gjennom møtene de selv hadde hatt. På ballet og i skogen …

– Ulven følger oss, forklarte mormoren. – Men aller mest Halvor.

– Det koster oss å vise oss, forklarte han. – Og meg aller mest. Jeg kan bare gjøre det gjennom ulven og Una. Ulven følger med når vi ikke kan. Men vi får alltid vite og se alt gjennom hans øyne. Han heter for øvrig Sølv.

– Sølv, hvisket Alva andektig og nikket til forklaringen hun nettopp hadde fått, som om det var den mest naturlige i verden. – Jeg har sett ham flere ganger. Jeg har blitt skremt, det må jeg innrømme. Skremt og … nysgjerrig.

Una nikket. – Han vil aldri skade deg. Og nå vet du hvem han er ved navn.

Alva nikket igjen. Hun våget ikke spørre om ulven var et levende vesen eller … noe annet. Kanskje det ikke var så viktig heller. Alt sammen var fremdeles litt for mye, og hun var ikke sikker på om hun drømte eller pustet inn giftige gruvegasser slik at hun så syner, men uansett hva som var virkelig og ikke, ville hun ikke være noe av dette foruten.

Alva så på mormoren og tenkte på kroppen hun hadde sett ligge på steinbenken. – Jeg forstår ikke … begynte hun, men fikk umiddelbart tårer i øynene igjen fordi tankene også gikk til brannen hvor mormoren hadde forsvunnet. – Hvordan kan du være her? spurte hun med hes stemme. – Lynet slo jo ned i stua di, den … Alva klarte ikke å si noe mer, for minnet om den brennende stua var for rått, ferskt og vondt.

Una la hånden over hennes. – Min tid hadde kommet, og jeg visste at jeg ikke kunne etterlate meg stua mi som den sto, det ville vært farlig for dere alle. Men jeg var ikke der inne da det brant.

Alva nikket, men det forklarte ikke alt hun ville vite.

– Da tiden var inne, forlot jeg stua og gikk hit, fortsatte mormoren.

– Men hvordan klarte du det? utbrøt Alva. – Og hvorfor sa du ikke noe til oss? Vi trodde du brant inne.

– Jeg ville at alle andre skulle tro det, men jeg visste også at vi skulle sees igjen. Både du, jeg og Selja, sa mormoren varmt. – Og jeg visste at dere ikke kom til å finne levningene mine. Selja vet at jeg ikke brant inne, la hun til med et lurt blunk.

Alva nikket sakte, fremdeles ør og fylt av alle slags sterke og motstridende følelser. – Men hun vet ikke at du er her i denne hulen. Hun ristet på hodet. – Jeg forstår fremdeles ikke hvordan du klarte å ta deg hit helt alene. Det er langt hit fra Eikegården.

Una nikket. – Jeg fikk skyss langs landeveien frem til Brastad, forklarte hun. – Og Sølv hjalp meg opp åsen. Hun så varmt på ulven, som virket å smile tilbake til henne før den gjespet høyt og avslørte de skarpe tennene.

Alva nikket, men hun skalv også lett, for dette var mye å ta inn. Men hun skalv ikke fordi hun frøs. Det gjorde hun ikke, for til tross for at de satt ved en kilde inne i en hule i berget, var det ikke rått og kaldt.

– Det er ikke kaldt her, utbrøt Alva undrende da hun innså at hun ikke frøs lenger, og det til tross for at hun hadde gjort det like innenfor fossefallet, og fordi hun bare hadde på seg nattkjolen. Hun ville snakke om noe annet enn den vonde natten med brannen.

– Du vil ikke fryse i natt, sa mormoren med et lurt smil, det smilet Alva kjente så godt fra tidligere, og i det samme bestemte Alva seg for ikke å sørge like dypt over mormorens bortgang og den vonde brannen, for de var sammen nå, og hun følte at det ville de være til evig tid, akkurat som mormoren hadde lovet henne.

– Jeg er så glad for at jeg våget meg inn hit, sa Alva andektig, og mormoren nikket og smilte.

– Og jeg er glad for at du kom. Hun blunket. Men det visste jeg at du ville gjøre.

Alva smilte bredt. Hun var ikke lett å stagge når hun først hadde bestemt seg for noe, til foreldrenes glede og fortvilelse.

– Vil det skje noe her i natt? undret Alva.

– Vi skal forberede deg på det som vil komme, sa Una. – Og jeg håper du vil gjøre det jeg ber deg om. Vi får styrke fra din tilstedeværelse, det er derfor du ser oss tydeligere nå og vi er så håndfaste, men vi kan ikke kreve den for lenge. Da stjeler vi fra deg, og du vil trenge styrken din selv fremover.

Alva nikket langsomt, som om også det mormoren forklarte henne, var det naturligste i verden.  Og selv om hun ikke ante hva mormoren kom til å be henne om, visste hun at hun kom til å gjøre det.

– Er du rede? spurte mormoren og så spent på Alva, som nikket heftig. – Da kan du finne frem skrinene, så åpner vi dem sammen.

